La Fundación Prevent és una entitat sense ànim de lucre, privada i independent, que té per objectiu promoure i contribuir la inserció social i laboral de les persones amb discapacitat, així com fomentar la cultura preventiva a l'empresa a través d'una major conscienciació social que garanteixi entorns laborals més segurs i empreses més responsables.
Carmen Donada és consultora d'inclusió social i laboral d'aquesta entitat, la única adherida a Xarxa Emprèn enfocada exclusivament a emprenedors amb discapacitat.
Treballeu per millorar la qualitat de vida de les persones amb discapacitat.
També a través de l'emprenedoria?
La feina hauria de ser una font de millora de qualitat de vida de totes les persones.
Un espai on sentir-te realitzat, aprendre i desenvolupar-te professionalment, crear vincles, socialització i col·laboració amb altres, i una sostenibilitat econòmica personal.
Des de la Fundació Prevent treballem per la inclusió laboral de les persones amb discapacitat, per aconseguir una feina i vetllar per millorar la seva qualitat de vida.
Tot això ho fem a través d'accions com: orientació, formació i acompanyament a la persona en la recerca de feina; suport i seguiment en la incorporació a l'empresa i assessorament per l'adaptació del lloc de treball.
L'emprenedoria és una alternativa a la inserció laboral per compte aliena, i creiem que la nostra feina està en facilitar eines per la posada en marxa del negoci i la seva consolidació, vetllant perquè la persona pugui aconseguir també millorar la seva qualitat de vida.
Fins fa pocs anys, des de les entitats públiques i privades d'intermediació laboral s'orientava cap a una feina que els oferís certa estabilitat i seguretat, i no es donava resposta a aquelles persones que volien emprendre un projecte, no valorant les seves capacitats per la posada en marxa d'una iniciativa empresarial.
Els vostres usuaris tenen unes necessitats molt específiques.
Diria que totes les persones tenim unes necessitats específiques.
Identificar els nostres punts febles ens pot ajudar a concretar quin tipus de suport necessitem.
Per concretar les necessitats posem al centre a la persona, i intentem identificar en què i com podem ajudar des de la Fundació.
Això comporta que siguem molt resolutius i innovadors, sempre hem de trobar una manera perquè la persona pugui accedir a serveis de suport per emprendre en igualtat de condicions.
L'accessibilitat va més enllà d'espais arquitectònics adaptats.
Es tracta de buscar solucions perquè les persones puguin desenvolupar-se el màxim possible davant qualsevol obstacle.
Per això, és molt important crear una relació molt propera i de confiança amb la persona, i buscar amb ella la solució per resoldre els obstacles que puguin aparèixer durant tot el procés.
És essencial preguntar a la persona, ella és qui coneix les dificultats i els recursos que té per superar-los.
Per l'Aula d'Emprenedoria comptem amb el suport d'una empresa d'accessibilitat sensorial, amb qui contractem serveis de transcripció i Interpretació de Llengua de Signes per persones amb discapacitat auditiva i adaptació dels materials per persones amb discapacitat visual.
Durant tota la formació, hi ha la presència d'una persona a l'aula, per l'acompanyament in situ, personalitzat i per donar resposta a les necessitats que puguin sorgir.
Així mateix, oferim una formació i una guia pràctica per docents i tutors per tenir en compte les necessitats específiques dels alumnes.
Es tracten d'actuacions molt bàsiques, però difícils de posar en la pràctica, com dirigir-te pel nom quan parlis amb un alumne cec o explicar allò que escrius a la pissarra.
Les altres intervencions són més individualitzades com: possibilitat d'assistir a les classes per connexió Skype davant ingressos hospitalaris per la seva discapacitat; o posar un faristol a una persona amb limitacions a l'esquena per alternar posicions.
En veritat l'accessibilitat no deixa de ser un servei que beneficia a tothom, persones amb i sense discapacitat.
El fet de disposar d'un transcriptor a les classes també beneficia als companys que no ho necessiten, ja que disposem d'apunts de totes les classes.
Aquest mes de novembre finalitza la cinquena edició de l'Aula d'Emprenedors.
Ens pots explicar aquest projecte?
L'Aula d'Emprenedoria: Aprèn i Emprèn és un programa totalment becat de formació i acompanyament per persones emprenedores amb discapacitat per la posada en marxa de la seva iniciativa empresarial.
El programa ofereix continguts acadèmic en emprenedoria de 115h impartit per professos d'ESADE i per experts i directius d'empreses; i un acompanyament individualitzat per part d'un tutor.
L'objectiu del programa és l'impuls d'iniciatives emprenedores, per tant, les persones que entren al projecte han de tenir molt clar que volen emprendre, i comprometre's a treballar amb passió i molt esforç.
El valor afegit de l'Aula d'emprenedoria és la suma de la col·laboració de la Fundació Prevent, com entitat experta en discapacitat i treball, l'escola de negocis ESADE, que ens aporta tota la seva expertesa en docència i emprenedoria; i les empreses que, a través de voluntariat corporatiu, participen com a tutors i docents.
Per altra banda, un factor diferencial és l'acompanyament d'un tutor durant tot aquest procés, que permet que conegui el teu projecte, i t' ajuda a créixer des dels fonaments.
Els tutors coneixen el programa formatiu, ajudant a aplicar els continguts obtinguts a classe en el projecte de l'emprenedor.
Encara que ja hem parlat de l'accessibilitat, voldria destacar que la nostra aposta per la igualtat d'oportunitat és tan seriosa que podem afirmar que totes les discapacitat tenen cabuda en el nostre programa: la prova n'és que a Madrid hem tingut persones amb discapacitat intel·lectual lleu en dues edicions diferents.
Finalment, és un dels pocs programes que no "abandona" l'emprenedor després de la formació i just en el moment de més vulnerabilitat en la posada en marxa: el nostre acompanyament continua durant tot el temps necessari perquè la persona tingui total confiança en si mateixa i el seu negoci i tot estigui funcionant amb certa autonomia.
Quantes persones usuàries ateneu al llarg de l'any?
Al llarg de l'any atenem una mitja de 50 emprenedors.
És una xifra que va en augment amb cada nova edició de l'Aula d'Emprenedors, on cada any comença un grup de 15-20 emprenedors.
Nosaltres oferim un servei de continuïtat de l'Aula d'Emprenedors oferint un seguiment tècnic per a la posada en marxa, consolidació i creixement del projecte.
Des de la Fundació tenim un gran vincle amb les persones emprenedores, cuidem molt les relacions amb elles.
Quines són les necessitats més demandades?
La gran majoria dels emprenedors que participen al nostre programa presenten iniciatives d'autoocupació, són petites iniciatives amb petita escalabilitat o creixement, però amb un fort impacte social.
Per tant, la preocupació més present en els emprenedors és aconseguir ventes suficients que els permeti cobrir despeses i comptar amb un sou cada mes.
Així doncs necessitats més demandades són assessorament per elaborar un bon pla de marketing, preparar una bona presentació comercial, tècniques de venta... i accions de networking per aconseguir contactes de nous clients.
I les principals problemàtiques amb les que es troben les persones emprenedores amb discapacitat?
Les principals problemàtiques les trobem quan la discapacitat pot presentar dificultats en les relacions amb els clients en accions tant essencials com la comunicació amb ells.
Us posaré l'exemple de persones emprenedores amb discapacitat auditiva que no poden atendre el telèfon quan els truca algun possible client, ja que no poden comunicar-se per telèfon, i que a les reunions comercials necessiten el suport d'un intèrpret.
Són obstacles que allarguen el temps amb el contacte amb possibles clients.
Explica'ns algun dels casos d'èxit que hagis vist?
Per nosaltres tots els emprenedors que surten a l'aula d'Emprenedors són casos d'èxit perquè encara que no posin en marxa la seva iniciativa, segur que la experiència els ha fet créixer com persones i com professionals.
L'Aula d'Emprenedors ofereix l'oportunitat d'afrontar-te a situacions noves, per alguns tornar a estudiar i formar-se amb una discapacitat sobrevinguda, on has de buscar recursos per superar-ho; per altres establir relacions amb altres persones a nivell social i afrontar situacions com defendre el teu projecte davant d'un comitè...
Per altra banda, també són casos d'èxit aquells que entren amb una idea de negoci i quan estan a dins prenen decisions importants com reorientar el projecte perquè acaba per no respondre als seus valors principals, o la valentia i humilitat per decidir que no estan preparats per emprendre i que prefereixen una feina per compte aliena.
I per descomptat, també els que han posat en marxa el seu projecte i que avui poden viure dels seu projecte com la Marta, la Cristina, la Miriam amb negocis en els àmbits de l'educació que avui estan ajudant a molts nens i nenes a millorar en els seus aprenentatges.
O en Chus i en David que estan creant un equip de treball que està donant feina a altres persones amb discapacitat.
O en Pau i la Gina que amb la seva iniciativa ILUSIÓN + estan venent vi i destinant una part del beneficis cada any a entitats que treballen per les malalties neurològiques.
I la Olga, que a través de la seva associació El món de prop, han elaborat el llibre "Amb ulls de gos" i treballen a les escoles amb nens per la prevenció i sensibilització envers la discapacitat visual.
Com és la relació amb Xarxa Emprèn?
Nosaltres agraïm moltíssim la confiança que des del principi va depositar amb nosaltres el programa Catalunya Emprèn, ja que ens va ajudar a impulsar aquesta iniciativa quan molt poques persones hi creien.
Així mateix, ha estat una font de gran aprenentatge durant aquests anys gràcies a la formació, trobades, eines i sobretot gràcies al treball en xarxa amb les altres entitats.
Algun consell a les persones amb discapacitat que tenen ganes d'emprendre?
Honestedat amb ells mateixos: compartir la seva idea amb els altres i escoltar.